У якасці прыклада згадаю творы беларускага графіка, мастака кнігі Юрыя Якавенкі. Ягоны шэдэўр — манументальнае выданне аповесці Уладзіміра Караткевіча “Дзікае паляванне караля Стаха”, дзе пад адной вокладкай разам з арыгінальным тэкстам сабраны пераклады гэтага твора на шэраг замежных моў. Вобразы Якавенкі ўспрымаюцца не ілюстрацыямі да канкрэтнай кнігі, але фантазіямі паводле яе зместу і ладу. Такім чынам мастак аздабляе і іншыя тэксты, знакавыя для нацыянальнай і сусветнай літаратуры. Прэзентацыйная функцыя ў ягоных праектах зыходна асноўная. Аздобленая Юрыем Якавенкам паэма Міколы Гусоўскага “Песня пра зубра” выдадзена колькасцю ў 150 асобнікаў. Ад імя беларускай дзяржавы паэму паэта беларускага Сярэднявечча з ілюстрацыямі сучаснага беларускага мастака дарылі Папе Рымскаму Бенедзікту XVI і каралеве Елізавеце ІІ.